Document ID: 32019D0407

Reference:
15.3.2019
LT
Europos Sąjungos oficialusis leidinys
L 73/1
TARYBOS SPRENDIMAS (ES) 2019/407
2019 m. kovo 4 d.
dėl Susitarimo, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje, sudarymo Europos Sąjungos vardu
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies antros pastraipos a punkto v papunkčiu,
atsižvelgdama į Europos Komisijos pasiūlymą,
atsižvelgdama į Europos Parlamento pritarimą (1),
kadangi:
(1)
Sąjungos išimtinei kompetencijai priklauso pagal bendrą žuvininkystės politiką priimti jūrų biologinių išteklių apsaugos priemones ir šiuo atžvilgiu sudaryti susitarimus su trečiosiomis šalimis ir tarptautinėmis organizacijomis;
(2)
pagal Tarybos sprendimus 98/392/EB (2) ir 98/414/EB (3) Sąjunga yra 1982 m. gruodžio 10 d. Jungtinių Tautų jūrų teisės konvencijos (toliau – Konvencija) ir Susitarimo dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių apsauga ir valdymu, įgyvendinimo (toliau – Susitarimas dėl žuvų išteklių) susitariančioji šalis. Tiek pagal Konvenciją, tiek pagal Susitarimą dėl žuvų išteklių reikalaujama, kad, išsaugant ir valdant jūsų gyvuosius išteklius, visos valstybės bendradarbiautų. Susitarimu, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje (toliau – Susitarimas), vykdomas šis įpareigojimas;
(3)
Europos Parlamento ir Tarybos reglamente (ES) Nr. 1380/2013 (4) nustatyta, kad, siekdama užtikrinti tausų jūrų biologinių išteklių ir jūrų aplinkos naudojimą, valdymą ir išsaugojimą, Sąjunga žuvininkystės išorės santykiuose turi laikytis savo tarptautinių įsipareigojimų ir politikos tikslų, taip pat to reglamento 2 ir 3 straipsniuose išdėstytų tikslų bei principų. Susitarimas dera su tais tikslais;
(4)
2016 m. kovo 31 d. Taryba Komisijai suteikė įgaliojimus Sąjungos vardu derėtis dėl tarptautinio susitarimo, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje. Tos derybos sėkmingai baigtos 2017 m. lapkričio 30 d. Remiantis Tarybos sprendimu (ES) 2018/1257 (5), 2018 m. spalio 3 d. buvo pasirašytas Susitarimas, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje, su sąlyga, kad jis bus sudarytas vėliau;
(5)
Sąjungai tapus Susitarimo šalimi, bus nuosekliau laikomasi Sąjungos išsaugojimo požiūrio visuose vandenynuose ir bus sustiprintas jos įsipareigojimas užtikrinti ilgalaikį išteklių išsaugojimą ir tausų jūrų biologinių išteklių naudojimą visame pasaulyje, o tai pasitarnaus Sąjungos labui;
(6)
Susitarimas turėtų būti patvirtintas,
PRIĖMĖ ŠĮ SPRENDIMĄ:
1 straipsnis
Sąjungos vardu patvirtinamas Susitarimas, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje (toliau – Susitarimas).
Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) Sąjungos vardu deponuoti Susitarimo 15 straipsnyje numatytus patvirtinimo dokumentus.
3 straipsnis
Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
Priimta Briuselyje 2019 m. kovo 4 d.
Tarybos vardu
Pirmininkas
A. ANTON
(1)  2019 m. vasario 12 d. pritarimas (dar nepaskelbta Oficialiajame leidinyje).
(2)  1998 m. kovo 23 d. Tarybos sprendimas 98/392/EB dėl Europos bendrijos 1982 m. gruodžio 10 d. Jungtinių Tautų jūrų teisės konvencijos ir 1994 m. liepos 28 d. Susitarimo, susijusio su jos XI dalies įgyvendinimu, patvirtinimo (OL L 179, 1998 6 23, p. 1).
(3)  1998 m. birželio 8 d. Tarybos sprendimas 98/414/EB dėl Europos bendrijos susitarimo dėl 1982 m. gruodžio 10 d. Jungtinių Tautų jūrų teisės konvencijos nuostatų, susijusių su dviejų ar daugiau valstybių vandenyse sutinkamų žuvų išteklių ir toli migruojančių žuvų išteklių apsauga ir valdymu, ratifikavimo (OL L 189, 1998 7 3, p. 14).
(4)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
(5)  2018 m. rugsėjo 18 d. Tarybos sprendimas (ES) 2018/1257 dėl Susitarimo, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje, pasirašymo Europos Sąjungos vardu (OL L 238, 2018 9 21, p. 1).

Summary:
Susitarimas, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje
Susitarimas, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje
 
DOKUMENTAI, KURIŲ SANTRAUKA PATEIKIAMA:
Susitarimas, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje
Sprendimas (ES) 2019/407 dėl Susitarimo, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje, sudarymo ES vardu
KOKS ŠIO SUSITARIMO IR ŠIO SPRENDIMO TIKSLAS?
Susitarimu siekiama užkirsti kelią nereglamentuojamai verslinei žvejybai Arkties vandenyno centrinės dalies atvirosios jūros dalyje (vandenyse, kurie nepriklauso jokios šalies jurisdikcijai), taikant atsargumo principu grindžiamas išteklių išsaugojimo ir valdymo priemones. Sprendimu susitarimas sudaromas ES vardu.
PAGRINDINIAI ASPEKTAI
Arkties regionas apima teritoriją aplink Šiaurės ašigalį. Jam priklauso Arkties vandenynas ir aštuonių Arkties šalių teritorijos: Kanados, Danijos (įskaitant Grenlandiją ir Farerų Salas), Suomijos, Islandijos, Norvegijos, Rusijos, Švedijos ir Jungtinių Amerikos Valstijų. Susitarimą pasirašė Kanada, Kinija, Danija (dėl Farerų Salų ir Grenlandijos), Europos Sąjunga, Islandija, Japonija, Pietų Korėja, Norvegija, Rusija ir Jungtinės Amerikos Valstijos. Susitarimas yra prevencinio pobūdžio. Arkties vandenyno centrinės dalies atvirosios jūros dalį dar visai neseniai visus metus dengė ledas ir todėl žvejyba tuose vandenyse buvo neįmanoma. Tačiau dėl visuotinio klimato atšilimo ledo danga gerokai sumažėjo, todėl gali būti, kad ateityje šiame regione bus galima žvejoti. Šis susitarimas yra grindžiamas principais, išdėstytais Jungtinių Tautų jūrų teisės konvencijoje, Susitarime dėl Jungtinių Tautų jūrų teisės konvencijos nuostatų, susijusių su vienos valstybės ribas viršijančių žuvų išteklių ir toli migruojančių žuvų išteklių apsauga ir valdymu, įgyvendinimo ir 1995 m. priimtame Atsakingos žuvininkystės kodekse.Taikymo sritisSusitarimas taikomas žuvims, moliuskams ir vėžiagyviams, išskyrus JT jūrų teisės konvencijoje apibrėžtas dugno gyvūnų rūšis. Šalys susitaria iš pradžių 16 metų nuo susitarimo įsigaliojimo nevykdyti verslinės žvejybos veiklos Arkties vandenyno centrinės dalies atvirosios jūros dalyje. Šis laikotarpis gali būti automatiškai pratęsiamas kas penkerius metus, nebent viena iš šalių tam prieštarautų.Jungtinė mokslinių tyrimų ir stebėsenos programa
Susitarimu sudaroma Jungtinė mokslinių tyrimų ir stebėsenos programa, kuria siekiama gerinti žinias apie Arkties vandenyno centrinėje dalyje esančias ekosistemas ir, visų pirma, nustatyti, ar šiame rajone yra žuvų išteklių, kuriuos būtų galima tausiai žvejoti.
Išteklių išsaugojimo ir valdymo priemonės
Šalys laivams, įregistruotiems jų šalyje, gali suteikti leidimą vykdyti verslinę žvejybą, jeigu jos:taiko tarptautiniu mastu pripažįstamas išteklių išsaugojimo ir valdymo priemones, kurios skirtos žuvų ištekliams tausiai valdyti ir kurias priėmė viena arba kelios regioninės ar subregioninės žvejybos valdymo organizacijos arba struktūros; taiko laikinąsias išteklių išsaugojimo ir valdymo priemones, kurias šalys gali nustatyti.Peržiūra ir tolesnis įgyvendinimasSusitarimas ir mokslinė informacija, gauta vykdant jungtinę programą, bus peržiūrimi ne rečiau nei kas dvejus metus. Tiriamosios žvejybos išteklių išsaugojimo ir valdymo priemonės rajone bus nustatytos per trejus metus nuo susitarimo įsigaliojimo.
ĮSIGALIOJIMO DATA
Susitarimas įsigalios, kai jį ratifikuos visos dešimt jį pasirašiusių šalių.
Sprendimas įsigaliojo 2019 m. kovo 18 d.
PAGRINDINIAI DOKUMENTAI
Susitarimas, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje (OL L 73, 2019 3 15, p. 3–8)
2019 m. kovo 4 d. Tarybos sprendimas (ES) 2019/407 dėl Susitarimo, kuriuo siekiama užkirsti kelią nereglamentuojamai žvejybai atvirojoje jūroje, vykdomai Arkties vandenyno centrinėje dalyje, sudarymo Europos Sąjungos vardu (OL L 73, 2019 3 15, p. 1–2)
paskutinis atnaujinimas 14.08.2019